I disse dage flytter nye og gamle studerende ind i 202 nye lejligheder på Søren Frichs Vej overfor Åby Skole.

De flytter ind i Åbykollegiet, der åbnede 29. juni og som det første kollegium i Aarhus er helt røgfrit. Der må hverken ryges indenfor eller udendørs på hele grunden.

"Det er dejligt og en naturlig udvikling, at fremtidens kollegier bliver røgfrie, for vi ser generelt færre og færre rygere. Lige nu ser vi en lille stigning i antallet af unge rygere, og derfor vil jeg især rose kollegiets mod til at tage fat. Jeg er sikker på, de unge får nogle gode rammer og et endnu bedre studiemiljø," siger sundhedsrådmand Jette Skive i en pressemeddelelse fra Aarhus Kommune.

Vil inspirere andre

Rådmanden har for nylig sammen med Børn og Unge-rådmand Thomas Medom opfordret både skoler og ungdomsuddannelsers bestyrelser i Aarhus til at sætte røgfrit miljø på dagsordenen. I foråret besluttede Viby Gymnasium at blive byens første røgfri gymnasium.

Læs også Gymnasium i Aarhus bliver gjort røgfri

Aarhus Kommune samarbejder om rygestop og forebyggelse af rygning med Kræftens Bekæmpelse, der glæder sig over det nye røgfrie kollegium.

Åbykollegiet set fra Åbyvej. Foto: Jeppe Rafn

"Kollegiet i Aarhus viser forbilledligt, at vi alle kan bidrage til at skabe en røgfri fremtid. Det er stærkt og vil helt sikkert inspirere andre til at tænke 'hvad kan vi gøre'? Og det er nødvendigt, hvis vi skal lykkes med, at færre børn og unge begynder at ryge," siger Annemette Staal fra Kræftens Bekæmpelses lokalforening i Aarhus.

Åbykollegiet